משה קטן

משה קטן (Paul Klein; 11 ביולי 1920 – 20 בנובמבר 1995, כ"ז בחשוון תשנ"ו) היה ספרן, היסטוריון, בלשן ומתרגם שהתמחה בצרפתית עתיקה. נודע בשל חיבורו אוצר לעזי רש"י.

ביוגרפיה
משה קטן נולד בצרפת לאביו עו"ד אלכסנדר קליין ולאמו צרלה הבכורה למשפחת מאייר. אב סבו הוא הרב שלמה זאב קליין רבה של קולמר. הצטיין בלימודיו. בראשית מלחמת העולם השנייה נשא את שולמית (סלמה, לבית פייסט), בת למשפחה יהודית שהיגרה לצרפת מפרנקפורט שבגרמניה. התקרב מאוד למר שושני. בזמן המלחמה עסק עם אשתו במחתרת בחינוך ובטיפול בילדים יתומים שהוריהם נלקחו למחנות ריכוז, וכאשר נתגלו על ידי הגרמנים הצליחו לברוח לשווייץ. לאחר המלחמה חזרו לצרפת, ועם קום המדינה עלו לארץ ישראל וקבעו את ביתם בירושלים, שם נולדו להם שנים-עשר ילדים.

עד עלייתו לישראל היה ד"ר קטן מנהל אגף היודאיקה של הספרייה הלאומית של צרפת. בארץ ישראל עבד בתחילה כמנהל בית ספר של אליאנס בירושלים, ולאחר מכן היה מנהל המחלקה הלועזית של הספרייה הלאומית ומרצה להיסטוריה ולספרנות במוסדות שונים, עד צאתו לגמלאות. לפני שעלו לארץ סיים את התואר השני באוניברסיטה בצרפת, ובשנים הבאות עמל על הדוקטורט שלו שעסק בהיסטוריה של יהודי צרפת. תחום העניין שלו היה בעיקר צרפתית עתיקה. כבר בשנות המלחמה לימד בשווייץ יוונית ורומית, ולאחר מכן חקר את לעזי רש"י והוציא את ספרו בנושא.

היו תקופות שבהן העביר שיעורים באוניברסיטה העברית על הצרפתית העתיקה בכתבי חכמי צרפת בימי הביניים.

אשתו שולמית קטן עבדה שנים רבות בארכיון הכנסת, ולאחר מכן התנדבה תקופה ארוכה ביד שרה.

אוצר לעזי רש"י
בפירושי רש"י לתנ"ך ולתלמוד הבבלי נמצאות אלפי מילים שרש"י כתב לשם הבהרה בצרפתית עתיקה (כתובה באותיות עבריות), בעזרתן ביקש רש"י להסביר ביטויים ומושגים. הסברים אלה נעשו במשך השנים סתומים בפני מרבית הלומדים, שלא היו בקיאים בשפה זו. בש"ס וילנא נעשה תרגום ראשון ללעזים אלה ליידיש בשם "המתרגם".

ד"ר קטן חקר את השורשים הלשוניים של רש"י ותרגם את הלעזים לעברית בת זמננו. הספר לעזי רש"י על התלמוד יצא לאור בירושלים בשנת תשמ"ד (1984), והספר לעזי רש"י על התנ"ך יצא לאור בשנת תשנ"א (1991). תרגומיו הוכנסו לפרויקט השו"ת.

חיים אישיים
היה נשוי לשולמית, ולהם נולדו שנים-עשר ילדים, מהם פעילים בתחום העשייה התורנית והרפואית, ביניהם:
 רפאל - אונקולוג במרכז הרפואי שיבא ויקיר ירושלים, נשוי לד"ר חיה קטן, רופאה בבית החולים תל השומר.
 אסתי - מורה באופקים, הייתה נשואה לרב יעקב הורוביץ, שעמד בראש ישיבת אופקים, עד לפטירתו.
 דינה קליין- גרה בירושלים.
 מרים סמואל - שכתבה את סדרת הספרים 'נשים בתנ"ך'.
 ברוריה בן שחר - מרצה במכללות בתחום התנ"ך, ונשואה לרב יצחק בן שחר, ראש ישיבת קדומים.
 ציונה גוטליב ז"ל.
 בת שבע הרשקוביץ - רופאה, נשואה לרב מיכאל הרשקוביץ רב היישוב נריה ור"מ בישיבת מרכז הרב.
 הרב יואל - ר"מ בישיבת שעלבים וראש מכון שלמה אומן ועוסק בההדרה של ספרות תורנית, נשוי לד"ר חנה קטן, רופאת נשים, מרצה, סופרת ואשת ציבור ציונית-דתית.
 אחינעם ברקו - מלמדת במדרשות ומכללות, נשואה לרב אשר ברקו; הזוג ברקו הם מראשוני המתיישבים ברובע המוסלמי בירושלים.
 הרב חננאל קטן - ראש הכולל בקבר שמעון הצדיק.
 הרב צוריאל קטן- נשוי למירב וגר בנריה.

לקריאה נוספת


קישורים חיצוניים

 ריאיון עם שולמית קטן בעיתון בשבע
 תמונה של משה קטן עם אחיו  (מימין לשמאל שלמה זאב [פייר], משה [פול], נפתלי [תיאו] ויעקב [ז'קו])
 אוצר לעזי רש"י ל-תנ"ך ול תלמוד באתר HebrewBooks



הערות שוליים

קטגוריה:בלשנים ולשונאים ישראלים
קטגוריה:בלשנים ולשונאים צרפתים
משה
קטגוריה:ספרני הספרייה הלאומית
קטגוריה:ספרני הספרייה הלאומית של צרפת
קטגוריה:עולים לאחר קום המדינה: 1948–1950
קטגוריה:ספרנים ומידענים ישראלים
קטגוריה:תלמידי מר שושני
קטגוריה:מילונאים יהודים
קטגוריה:ישראלים שנולדו ב-1920
קטגוריה:ישראלים שנפטרו ב-1995